Najwiynksze skarby świata
Maj jest jednym z najpiykniejszych miesiyncy we roku. Wszystko budzi sie do życio toż tyż nic dziwnego ,że w tym miesioncu je obchodzone jedno z najcieplejszych, najcudowniejszych świont jaki ustanowiono Dziyń Matki czy tyż Mamulki abo Mamuliczki. Nie bydymy szkryflać jak to świynto powstało bo to już my klarowali naszym czytelnikom we łońskich latach.
Same słowo Mama, Mamulka czy tyż Mamuliczka u kożdego s nas starego czy tyż małego sprawio ,że robi sie ciepli pod sercym. A jak już widzymy młode mamy czy tyż mamulki starki to dopiyro robi sie libeźnie aż ślimtać by sie chciało. Spominomy te młode lata jak my byli bajtlami jak to mamulka dycko była wele nas jak we chorobie tak i we uciechach czy też staraniach. Bo wto nas pochaloł po gymbusi jak nom było markotno. Wto chuchoł i dmuchoł na nas jak my se coś zrobili, wto wionzoł i łopatrywoł nom łodarte kolana jak niy mamulka,.A wto umioł tak popszoć że zaroz my zapominali ło tych wszystkich naszych małych czy tyż wielkich utropach .Toż dobrze sie stało,że te nasze Mamuliczki majom swoji świynto. Przeca łod małego bajtla uczom nas ,że te nasze Mamy momy mieć w zocy. A potym jak to we życiu dziecka jak podrosnom pożyniom sie i wyfurgnom ze gniozda i niy zawsze pamiyntajom ło starej Matce. A Łona zestarano chodzi po izbie zaglondo do łokna i wyglondo kiedy przijadom czy tyż czako kiedy zadzwoniom .Toż trza nom pamiyntać ,żeby jom łodwiedzić niy yno skuli Jejigo świynta ale kedy momy czas. Czasy momy jaki momy i niy możymy wymawiać sie robotom czy tyż inszymi obowionskami przeca Mamulka je nojważniejszo i trza Ji poświyncić trocha czasu ,żeby potym niy żałować jak nom jom braknie ,że my mogli a nie zrobili co trza .Nic już potym niy nadgoniymy. We tradycji ślonski i niy yno było tak , że jak Mamulka zaniemogła to mogła liczyć na łopieka swojich dziecek. Co prowda czasy trocha sie zmiyniuły wiynkszoś robi zawodowo ale i tak tyn szacunek dlo tej najważniejszej osoby musi być. Niy może być tak ,że jak zachoruje to dziecka łoddowojom Jom do Domu Opieki czy tyż inszych Placowek Opiekuńczych. We naszym środowisku tako sytuacjo je niy do pomyślynio ale tyż sie zdarzo .Niy nom sondzić Tych co łoddajom najbliższo istota do takij placowki możno mieli jakiś naprowda ważne powody a niy s swoji wygody, żeby się pozbyć starości…..Kiedyś poznałach tako dziołcha, kero miała łokropnie schorowano Mamulka na dodatek we podeszłym wieku to jeszcze ślepo i gucho.
Do kupy ze siostrom kiero była pielyngniarkom s zawodu i zrezignowała s roboty ,żeby yno zajonć sie swojom Mamom. Na zmiana flegowały ta swoja Mamuśka jak jom nazywały bo niy umiała chodzić. Skuli cukrzicy miała uciynte nogi . Łoklepywały jom ,przewracały s boku na bok ,żeby niy dostała łodleżyn . Niy yno Łone ale wciongły tyż do tej łopieki cołko familijo a najbardzi swoji dziecka. Nieroz było tak ,że te wnuki przichodziły do tej starki ,yno po to,żeby se s niom trocha pogodać i porozprowiać ło szkole ło koleżankach czy tyż kolegach ale i ,żeby jich pochalała. Starowinka wyciongała te swoji rynce pomalutku wodziła i chalała po gymbie i rynkach ,żeby se wyłobrazić jak wyglondajom. Nikiedy było tak ,że aż płaczki kulały Ji sie s tej uciechy ,że mo kogoś wto przidzie do ni i niy szkoda mu ani czasu ani pszocio. A robiła to tak ,że te wnuki chodziły tam s uciechom. Dobrze ,że miyszkały wele siebie ,bo tak przeważnie na tym naszym Ślonsku je że Łojcowie i jich dziecka miyszkajom blisko toż i łopieka nad nimi je lekciejszo. Te dziołchy bo były tak zorganizowane i zgodliwe ,że jak już kieroś chciała kajś pojechać to drugo zajmowała sie Mamom .Łobie siostry miały tyż swoji familije ale to ni przeszkadzało we niczym.Wiycie w tej familiji widać było jak pszajom tej mamulce. Toż też Łona nigdy niy narzekała .Aż chce sie pedzieć „,Nigdy niy wiym co mje czako ale jak by ta moja staroś tak wyglondała jak tej chorej starowinki to mimo wszystko chciałoby sie żyć kej samo życi dziynki takim dzieckom też może być piykne ”. Możno wtoś s Was drodzy czytelnicy powiy,że to som bojki abo wyjontki . Niy.. jakby wszyscy se pszoli jak we tej familiji to nie byłoby na tym świecie tela nieszczyńść i ślimtanio. Z drugi strony niy kożdego na to stać ,żeby ciepnonć wszystko i zajonć sie ukochanom osobom bo przeca Mamulka to skarb .Ale tyż trza pedzieć ,że skarbym som dobre dziecka kere majom we zocy to co może być najcynniejszego w życiu tj sama Mamulka kero jest s nimi .Nieważne czy zdrowo czy choro ale je takim słoneczkiym kere łogrzywo nasze serducha. .
Regina Sobik
szl_Latn szl_Latn szl_Latn szl_Latn vec_Latn